- Vi bor i jeres land. I bor i vores hjerter. Tak Danmark.

Sådan slutter en nytårshilsen, som syriske studerende i Danmark har lagt ud på Facebook.

I videoen takker ingeniøren, farmaceuten, frisøren og den HF-studerende Danmark samtidig med, at der vises billeder af Syrien før og efter krigens hærgen.

- Vi kommer fra et samfund med læger, farmaceuter og lærere som alle andre lande. Syrien er et smukt land, som har alt, men på grund af krigen er vi rejst fra et land til et andet, fortæller Ammar Ibrahim, der har været tre år i Danmark og er masterstuderende på Københavns Universitet.

Han står bag videoen, som er blevet vist tusindvis af gange på Facebook og har fået masser af positive kommentarer med på vejen.

De studerende vil gerne fortælle danskerne, hvor langt de er kommet i den tid, de har været i landet. Og at de gør alt for at betale gælden tilbage som tak til Danmark.

- Folk ser mennesker, der har negative oplevelser. Vi vil vise, hvad vi laver, og at der er mange gode oplevelser. Vi prøver at leve i det danske samfund og vil vise, at der er en grund til, at vi kom, siger Ammar Ibrahim.

Danskerne tænker, at flygtninge er mennesker, der ikke laver noget, at vi kommer fra et samfund, der sover. Ammar Ibrahim, syrisk studerende

Målet med videoen er, at give danskerne et andet billede af de syriske flygtninge, som har været i Danmark mellem 2-4 år.

Studerende eller i gode job

De medvirkende i videoen er alle studerende eller syrere i gode job. På trods af deres status, så føler de, at danskerne har en helt forkert opfattelse af dem.

- Vi føler, der er brug for at ændre danskernes syn på flygtninge. Der tegnes et negativt billede af mennesker, som ikke har noget. Danskerne tænker, at flygtninge er mennesker, er ikke laver noget, at vi kommer fra et samfund, der sover.